*Projekts*

2016. gada Noteikumi Nr.

Rīgā (prot. Nr.            . §)

**Pārstāvības nodrošināšanas kārtība starptautisko ieguldījumu strīdu izskatīšanā**

Izdoti saskaņā ar likuma

"Par Latvijas Republikas

starptautiskajiem līgumiem"

12. panta trešo daļu

1. Noteikumi nosaka kārtību, kādā nodrošināma Latvijas interešu pārstāvība (turpmāk – pārstāvība) starptautisko ieguldījumu strīdu izskatīšanā, kā arī strīdā iesaistīto institūciju sadarbības, lēmumu pieņemšanas un informācijas aprites kārtību.
2. Pārstāvību starptautiskajos ieguldījumu strīdos (turpmāk – strīds) nodrošina Valsts kanceleja sadarbībā ar strīdā iesaistītajām institūcijām, citām atbildīgajām institūcijām, kuru kompetencē ir jautājumi, kas saistīti ar konkrēto strīdu, kā arī piesaistot ārējos ekspertus, ja tas nepieciešams pārstāvības nodrošināšanai.
3. Īstenojot pārstāvību, Valsts kanceleja, pamatojoties uz strīdā iesaistīto institūciju un citu atbildīgo institūciju sniegto informāciju, nodrošina dokumentu sagatavošanu un nepieciešamo darbību veikšanu atbilstoši Ministru prezidenta un Ministru kabineta lēmumiem, kā arī ievēro attiecīgās starptautiskās šķīrējtiesas regulējošajos noteikumos, starptautiskās šķīrējtiesas pieņemtajos nolēmumos un attiecīgajā starptautiskajā līgumā par ieguldījumu veicināšanu un aizsardzību noteiktos procesuālos nosacījumus un termiņus.
4. Ja saņemts iesniegums par potenciālu strīdu, Valsts kanceleja iesniedz Ministru prezidentam iesnieguma sākotnējo izvērtējumu un priekšlikumus turpmākai rīcībai. Iesnieguma sākotnējā izvērtējumā ietver vismaz šādu informāciju:
	1. potenciālā strīda būtība;
	2. sākotnējais (pirmšķietamais) iesnieguma pamatotības izvērtējums;
	3. priekšlikumi turpmākai rīcībai;
	4. priekšlikumi par nepieciešamību izstrādāt valsts sākotnējo pozīciju vai valsts pamatpozīciju;
	5. priekšlikumi par nepieciešamību veidot darba grupu iesnieguma izvērtēšanai un valsts sākotnējās vai valsts pamatpozīcijas sagatavošanai.
5. Valsts sākotnējo pozīciju sagatavo, ja iesnieguma saņemšanas un sākotnējās pozīcijas sagatavošanas brīdī, atbilstoši starptautiskās šķīrējtiesas noteikumiem nav ierosināts starptautiskās šķīrējtiesas process. Valsts sākotnējā pozīcijā ietver šādu informāciju:
	1. potenciālā strīda būtība un iesnieguma tiesiskais pamatojums;
	2. iesniedzēja pozīcijas analīze;
	3. iespējamie valsts rīcības scenāriji un to īstenošanas iespēju analīze;
	4. cita informācija, kas saistīta ar potenciālā starptautiskā ieguldījumu strīda risināšanu.
6. Valsts pamatpozīciju sagatavo, ja atbilstoši starptautiskās šķīrējtiesas noteikumiem ir ierosināts starptautiskās šķīrējtiesas process. Valsts pamatpozīcijā papildus šo noteikumu 5.1., 5.2. un 5.3. apakšpunktā norādītajam ietver šādu informāciju:
	1. pārstāvības stratēģija;
	2. cita informācija, kas saistīta ar strīda risināšanu starptautiskajā šķīrējtiesā.
7. Valsts sākotnējo pozīciju un valsts pamatpozīciju sagatavo informatīvā ziņojuma veidā, pievienojot Ministru kabineta sēdes protokollēmuma projektu par turpmāko rīcību, un noteiktā kārtībā iesniedz izskatīšanai Ministru kabinetā.
8. Ja Ministru prezidents vai Ministru kabinets ir uzdevis izveidot darba grupu iesnieguma izvērtēšanai un valsts sākotnējās pozīcijas vai valsts pamatpozīcijas izstrādei, Valsts kanceleja nosūta uzaicinājumu attiecīgajām institūcijām noteiktā termiņā deleģēt pārstāvi dalībai darba grupā. Institūcija deleģē pārstāvi, kas ir kompetents attiecīgā strīda jautājumos.
9. Darba grupas sastāvu, veicamos uzdevumus, to izpildes termiņus, kā arī, ja nepieciešams, citus jautājumus, kas saistīti ar darba grupas darbu, ar rīkojumu nosaka Ministru prezidents.
10. Valsts kancelejas pārstāvis vada darba grupas darbu un nodrošina valsts sākotnējās pozīcijas un valsts pamatpozīcijas izstrādi izskatīšanai Ministru kabinetā.
11. Strīdā iesaistītās institūcijas un citas atbildīgās institūcijas atbilstoši kompetencei Valsts kancelejas vai darba grupas (ja tāda ir izveidota) noteiktajos termiņos sniedz savu viedokli, vērtējumu, dokumentus un citu informāciju, kas nepieciešama pārstāvības nodrošināšanai. Informācijas iesniedzējs ir atbildīgs par sagatavotās informācijas pareizību un atbilstību.
12. Pēc starptautiskās šķīrējtiesas galējā nolēmuma saņemšanas Valsts kanceleja sagatavo un noteiktā kārtībā iesniedz Ministru kabinetā informatīvo ziņojumu par starptautiskās šķīrējtiesas sprieduma izvērtējumu un priekšlikumus turpmākai rīcībai.
13. Valsts kanceleja pēc nepieciešamības, bet ne retāk kā reizi gadā informē Ministru prezidentu un Ministru kabinetu par strīda izskatīšanas gaitu.
14. Publisko komunikāciju par pārstāvību strīdos nodrošina tikai Valsts kanceleja. Izņēmuma gadījumos publiskajā komunikācijā var tikt iesaistītas arī citas institūcijas un amatpersonas, to iepriekš saskaņojot ar Valsts kanceleju.
15. Valsts kanceleja savā tīmekļvietnē publicē šādu informāciju par ierosinātiem starptautiskās šķīrējtiesas procesiem pret valsti, kuros ir noteikts šķīrējtiesas sastāvs, ja piemērojamais starptautiskais līgums par ieguldījumu veicināšanu un aizsardzību, starptautiskās šķīrējtiesas noteikumi vai strīdā iesaistīto pušu vienošanās nenosaka citādi:
	1. lietas nosaukums;
	2. datums, kad saņemts paziņojums par starptautiskās šķīrējtiesas procesa uzsākšanu;
	3. prasītāja vārds, uzvārds vai nosaukums un izcelsmes valsts;
	4. starptautiskais līgums par ieguldījumu veicināšanu un aizsardzību, kas ir strīda pamatā;
	5. piemērojamie starptautiskās šķīrējtiesas noteikumi;
	6. institūcija, kas izskatīs strīdu (ja tāda ir noteikta);
	7. ieguldījumu nozare;
	8. prasītais apmierinājums vai atlīdzība (ja norādīts);
	9. starptautiskās šķīrējtiesas sastāvs (ja piemērojams).
16. Valsts kanceleja var publicēt arī citu šo noteikumu 15. punktā neminētu informāciju, kas saistīta ar strīdu, ja tas ir pieļaujams saskaņā ar piemērojamo starptautisko līgumu par ieguldījumu veicināšanu un aizsardzību, starptautiskās šķīrējtiesas noteikumiem, starptautiskās šķīrējtiesas nolēmumiem un strīdā iesaistīto pušu vienošanos.
17. Atzīt par spēku zaudējušu Ministru kabineta 2004. gada 5. marta rīkojumu Nr. 146 "Par koncepciju "Par valsts interešu pārstāvības mehānisma izveidošanu saistībā ar tiesvedības procesiem"" (Latvijas Vēstnesis, 2004, 37. nr.).

Ministru prezidents Māris Kučinskis

... ministrs (....)

Valsts kancelejas direktors \_\_\_\_\_\_\_\_\_\_\_\_\_\_\_\_\_\_\_ Mārtiņš Krieviņš

02.12.2016.

752

daina.abolina@mk.gov.lv

67082946

ilze.dubava@mk.gov.lv

67082981

nerika.lizinska@mk.gov.lv

67082979